Author: administrator
Last saved by: viktoria.radvanska
Company: Abyss

Predkladacia správa

Národný akčný plán pre deti sa predkladá na rokovanie vlády Slovenskej republiky na základe úlohy B. 4  uznesenia vlády Slovenskej republiky č. 940/2007 zo 7. novembra 2007 k správe o priebehu a výsledkoch prerokovania Druhej periodickej správy Slovenskej republiky o implementácii Dohovoru o právach dieťaťa pred Výborom OSN pre práva dieťaťa. Tým istým uznesením vlády SR bolo úlohou B.1 uložené ministrom, splnomocnenkyni vlády SR pre rómske komunity a predsedníčke štatistického úradu posúdiť Záverečné odporúčania Výboru OSN pre práva dieťaťa (ďalej len „záverečné odporúčania“) a prijať opatrenia na ich implementáciu.
 
Vláda Slovenskej republiky uznesením č. 888 zo 17. októbra 2007 uložila ministerke práce, sociálnych vecí a rodiny zabezpečiť zapracovanie návrhu na komplexné riešenie inštitucionálneho zabezpečenia ochrany práv detí do návrhu Národného akčného plánu pre deti. 
 
Vláda Slovenskej republiky v Programovom vyhlásení vlády Slovenskej republiky v časti 3. 4 Podpora rodiny sa zaviazala, že zriadi Výbor ministrov pre deti a mládež, za účelom  koordinácie a dobudovania uceleného a efektívneho systému účinnej ochrany  práv a záujmov detí  v súlade s Dohovorom o právach dieťaťa a s komplexnou stratégiou Európskej únie a efektívneho podporovania a zabezpečovania práv detí v rámci jej vonkajších a vnútorných politík.
 
            Za účelom jednotného a koordinovaného postupu zainteresovaných rezortov pri príprave Národného akčného plánu pre deti bola pri MPSVR SR zriadená medzirezortná pracovná skupina a účelovo utvorené pracovné podskupiny. Zoznam členov medzirezortnej pracovnej skupiny spolu s názvami utvorených pracovných podskupín je uvedený v prílohe č. 1 materiálu.
 
Materiál bol vypracovaný na základe podkladov ústredných orgánov štátnej správy, Splnomocnenkyne vlády pre rómske komunity, Generálnej prokuratúry, Štatistického úradu, Verejného ochrancu práv, Slovenského národného strediska pre ľudské práva, Združenia miest a obcí Slovenska, Únie miest Slovenska, Slovenský výbor pre UNICEF, Informačnej kancelárie Rady Európy, Rady mládeže Slovenska a Spoločnosti priateľov deti z detských domovov Úsmev ako dar. 
Prvý Národný akčný plán pre deti (NAP) v Slovenskej republike bol schválený uznesením vlády  SR  č.  837 zo 7. augusta 2002, stanovoval úlohy na obdobie rokov 2002 až 2005. Je nevyhnutné vytvoriť nový, aktualizovaný plán, dôsledne vychádzajúci z posúdenia záverečných odporúčaní k druhej periodickej správe Slovenskej republiky, ako aj z hodnotenia pokroku v oblasti práv detí za roky 2005-2007.
Národný akčný plán pre deti je konštruovaný ako otvorený dokument, jeho základné úlohy sú navrhnuté na obdobie 2009 – 2012 s predpokladaným prvým hodnotením a aktualizáciou úloh v roku 2010 za rok 2009, a následným ročným hodnotením a aktualizáciou. 
 
Národný akčný plán je rozdelený do dvoch ucelených častí, v prvej časti sú zhrnuté všeobecné východiská pre tvorbu tohto plánu, stratégie Európskej únie v oblasti práv dieťaťa, cieľ a metodológia tvorby plánu, zhodnotenie pokroku v oblasti ochrany práv detí za roky 2002-2007, vrátane zhrnutia základných materiálov, ktoré s právami dieťaťa súvisia. 
 
Cieľom Národného akčného plánu pre deti je predovšetkým prispieť k budovaniu a rozvoju uceleného a účinného systému ochrany práv a záujmov detí, pričom  úlohy vychádzajúce zo záverečných odporúčaní boli zamerané predovšetkým na oblasť koordinácie politík a nezávislých mechanizmov na ochranu práv dieťaťa, vzdelania, výchovy, voľného času a kultúrnych aktivít, deti a rodinu, rodinného prostredia a náhradnej starostlivosti, zdravia, zdravotnej starostlivosti a výživy detí, sociálnych a iných opatrení na zvyšovanie  životnej úrovne detí a ich rodín a osobitné ochranné opatrenia.
 
V druhej časti - Koordinácia a nezávislé mechanizmy na ochranu práv detí, je návrh na inštitucionálne zabezpečenie ochrany práv detí v rámci dobudovania uceleného systému ochrany práv dieťaťa v súlade s európskym štandardom ochrany:
–              inštitucionalizácia koordinácie politík na ochranu práv detí tak, ako vyplýva z odporúčania Výboru OSN – Výbor ministrov pre deti, 
–              inštitucionalizácia osobitného, nezávislého mechanizmu prijímania a preskúmavania sťažnosti od detí alebo v ich mene, monitorovania implementácie Dohovoru o právach dieťaťa zodpovedajúci Parížskym zásadám – osobitná inštitúcia ochrany práv detí. 
 
Materiál prešiel medzirezortným pripomienkovým konaním. Všetky pripomienky zásadného charakteru boli do materiálu zapracované.    
Predkladaný materiál predpokladá dopad na štátny rozpočet. Predkladaný materiál má pozitívny dopad na zamestnanosť a nemá environmentálny vplyv ani vplyv na podnikateľské prostredie. 
 
Materiál sa na rokovanie vlády Slovenskej republiky sa predkladá bez rozporov. 
  Vzhľadom na skutočnosť, že od predloženia materiálu na vládu SR po jeho zaradenie na rokovanie vlády SR ubehol určitý čas, predkladá sa na rokovanie vlády SR nové znenie - v návrhu uznesenia a ostatých materiáloch boli vykonané potrebné zmeny súvisiace so zmenou organizačného usporiadania sekretariátu Výboru ministrov pre deti (výsledok rozporového konania k pripomienke Úradu vlády SR), boli vykonané potrebné zmeny  v súvislosti so zmenou meny a boli zodpovedajúco upravené termíny úloh tak, aby na ich plnenie mali zodpovedné subjekty primeraný čas.